น้ำมันถูกฉุดภาษีรัฐ
รัฐกุมขมับ รายได้รัฐ 5 เดือนต่ำเป้า 1.5% ราคาน้ำมันตลาดโลกวูบฉุดภาษีตกตาม
24 มี.ค. 2558

รัฐกุมขมับ รายได้รัฐ 5 เดือนต่ำเป้า 1.5% ราคาน้ำมันตลาดโลกวูบฉุดภาษีตกตาม
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า การจัดเก็บรายได้รัฐบาลสุทธิช่วง 5 เดือนของปีงบประมาณ 2558 ได้รับผลกระทบจากราคาน้ำมันดิบที่ลดลง แต่ขณะเดียวกันก็ช่วยลดต้นทุนการผลิต ซึ่งส่งผลดีต่อการบริโภคในประเทศ โดยพิจารณาจากรายได้ภาษีมูลค่าเพิ่ม (แวต) จากการบริโภคในประเทศยังคงขยายตัวอย่างต่อเนื่อง โดยกระทรวงการคลังได้เร่งรัดให้หน่วยงานจัดเก็บเพิ่มประสิทธิภาพในการบริหารจัดการมากขึ้น เชื่อว่าช่วงที่เหลือของปีงบประมาณ มาตรการกระตุ้นเศรษฐกิจของรัฐบาลและการเร่งการลงทุนโครงสร้างพื้นฐานจะส่งผลให้เศรษฐกิจฟื้นตัวดีขึ้น
ทั้งนี้ ผลการจัดเก็บรายได้ของรัฐบาลช่วง 5 เดือนแรก จัดเก็บได้สุทธิ 8.16 แสนล้านบาท ต่ำกว่าเป้า 1.22 หมื่นล้านบาท หรือ 1.5% เนื่องจากกรมสรรพากรจัดเก็บได้ต่ำกว่าเป้า 3.55 หมื่นล้านบาท หรือต่ำกว่าเป้า5.7% และกรมศุลกากรเก็บภาษีต่ำกว่าเป้า 1,678 ล้านบาท หรือต่ำกว่าเป้า 3.3% โดยภาษีที่จัดเก็บได้ต่ำกว่าเป้าที่สำคัญ ได้แก่ ภาษีเงินได้นิติบุคคล จัดเก็บได้ต่ำกว่าเป้า 1.69 หมื่นล้านบาท ภาษีมูลค่าเพิ่ม (แวต) เก็บได้ต่ำกว่าเป้า 1.47 หมื่นล้านบาท และภาษีสรรพสามิตรถยนต์ เก็บได้ต่ำกว่าเป้า 8,835 ล้านบาท
อย่างไรก็ตาม การนำส่งรายได้ของรัฐวิสาหกิจสูงกว่าเป้า 1.28 หมื่นล้านบาท รวมทั้งกรมสรรพสามิตจัดเก็บภาษีสูงกว่าเป้าหมาย 4,972 ล้านบาท และหน่วยงานจัดเก็บรายได้สูงกว่าเป้าหมาย 4,598 ล้านบาท ส่วนการจัดเก็บภาษีน้ำมัน สูงกว่าเป้า 1.28 หมื่นล้านบาท
สำหรับเดือน ก.พ.รัฐบาลจัดเก็บรายได้สุทธิ 1.49 แสนล้านบาท ต่ำกว่าเป้า 1.43 หมื่นล้านบาท หรือ 8.7% ภาษีที่จัดเก็บได้ต่ำกว่าเป้าที่สำคัญ ได้แก่ ภาษีมูลค่าเพิ่ม ต่ำกว่าเป้า 9,285 ล้านบาท หรือ 14.5% สาเหตุสำคัญมาจากมูลค่าการนำเข้าที่หดตัว ประกอบกับราคาน้ำมันดิบที่ลดลง ส่งผลให้การจัดเก็บรายได้จากสัมปทานปิโตรเลียมต่ำกว่าเป้า 3,973 ล้านบาท และภาษีเงินได้ปิโตรเลียม ต่ำกว่าเป้า 3,307 ล้านบาท
ทั้งนี้ ภาษีที่จัดเก็บได้สูงกว่าเป้าหมาย ได้แก่ ภาษีน้ำมัน จัดเก็บได้สูงกว่าเป้าหมาย 4,956 ล้านบาท เนื่องจากการปรับขึ้นภาษีน้ำมันดีเซล และภาษียาสูบ จัดเก็บได้สูงกว่าเป้า 1,038 ล้านบาท